«Олимпиадэр щреIэ!» къыхуеджэныгъэм щIэту
Налшык къалэ жэпуэгъуэм и 11-м щрагъэжьащ 2014 гъэм и пэщIэдзэм Сочэ щекIуэкIыну Олимп джэгухэр дэIыгъыным теухуауэ, Налшык — Къэщкъэтау — Аруан — Майскэ — Налшык гъуэгуанэр зэлъэзыгъэIэса автомобиль зекIуэр. Абы и купщIэ нэхъыщхьэу щытар «Олимпиадэр щреIэ!» къыхуеджэныгъэрщ.
Къэбэрдей-Балъкъэрым и ЩIалэгъуалэ центрым и жэрдэмыр даIыгъащ республикэм и Жылагъуэ палатэм и деж щыIэ ЩIалэгъуалэ советым хэтхэмрэ спортым и псэзэпылъхьэпIэ (экстремальнэ) лIэужьыгъуэхэмкIэ федерацэмрэ.
— Автомобиль зекIуэм хэтыну мурад зыщIа щIалэхэм республикэм Егъэджэныгъэмрэ щIэныгъэмкIэ и министерствэм къыбгъэдэкIыу фIыщIэ ин фхузощI! — жиIащ пщэдджыжь пэкIур къызэIузыха, а IуэхущIапIэм щIалэгъуалэ политикэмкIэ и департаментым и унафэщI КIурашын Анзор. — Къыддежьэ псоми гъуэгу махуэ нывжызоIэ!
ТIэкIу-тIэкIуурэ машинэ 15 зэрыгъэхъуа гупыр Къэбэрдей-Балъкъэрым и къалащхьэм къыдэкIащ. Ахэр Аруан, Аушыджэр къуажэхэм пхырыжри, Къэщкъэтау поселкэм къыщыувыIащ. Шэрэдж куей администрацэм и пащхьэм къит утым хьэщIэхэм къащыпэплъэрт къулыкъущIэхэр, школ фащэ зэкIужкIэ, дыгъэпсым пэцIуужу зэщыхуэпыкIа еджакIуэ цIыкIухэр, абыхэм я гъэсакIуэхэр, нэхъыжьыфIхэр, нэгъуэщIхэри.
— Куейм щыпсэухэм къабгъэдэкIыу автомобиль зекIуэм хэт псоми фIы къыфхудэкIуэну сынывохъуэхъу! — жиIащ Шэрэдж районым щIыпIэ самоуправленэмкIэ и советым и унафэщI Мокаев Чэмал. — Къэбэрдей-Балъкъэрым щыпсэу цIыхухэм Олимпиадэр даIыгъынымкIэ нобэ фэ влэжь Iуэхум мыхьэнэшхуэ иIэщ. Ди щIыналъэм щыщ спортсменхэри абы хэтыну дыщогугъ!
ЩIыпIэ администрацэм и Iэтащхьэм и къуэдзэ Эристаев Абдурэхьмэн спортым зыщегъэужьыным теухуауэ районым щыIэ щытыкIэм къызэхуэсахэр щыгъуазэ ищIащ. Абы зэрыжиIамкIэ, куейм ис цIыхухэм я процент 22-м щIигъур спортым ехьэлIа Iуэхугъуэхэм зыдрагъэхьэх зэпытщ.
Зэхуэсым хьэщIэхэри къыщыпсэлъащ.
— Дэ, Къэбэрдей-Балъкъэрым и ЩIалэгъуалэ центрым хэтхэм, мыпхуэдэу гуапэу дыкъызэревгъэблэгъам папщIэ, бысымхэм фIыщIэ фхудощI! – жиIащ зи гугъу ищI IуэхущIапIэм и къудамэм и унафэщI Дэунэж Мурат. – Псоми зы жьэу «Олимпиадэр щреIэ» жыдвгъэIэ, маржэ!
Автомобиль зекIуэр гъуэгу техьэжри, Аруан къуажэм нэсащ. Курыт еджапIэм и пщIантIэм хьэщIэхэм къащыпэплъэрт зэхуэщимэрэ IуплъэгъуафIэу, лъэныкъуищымкIэ щиувыкIа школакIуэ цIыкIухэр. НыбжьыщIэхэр апхуэдизкIэ нэшхуэгушхуэти, абыхэм яIуплъэ дэтхэнэми и гукъыдэжым зыкъимыIэтынкIэ Iэмал иIэтэкъым.
— ИгъащIэ лъандэрэ спортымрэ мамырыгъэмрэ къыгуэхыпIэ зэхуамыIэу зэпыщIауэ къокIуэкI, — жиIащ пэкIур къыщызэIуихым Аруан куей администрацэм и унафэщIым и къуэдзэ Безыр Маринэ. — Абы и лъэныкъуэкIэ мыхьэнэшхуэ иIэщ 2014 гъэм и пэщIэдзэм Сочэ щекIуэкIыну Олимпиадэми. КъищынэмыщIауэ, ехъулIэныгъэшхуэу къызолъытэ спорт зэхьэзэхуэхэр адыгэхэм ди Хэкужьым зэрыщекIуэкIынури.
— ФIыуэ тлъагъу ди еджакIуэ цIыкIухэ! — захуигъэзащ ныбжьыщIэхэм адыгэбзэкIэ зэхыхьэм кърагъэблэгъа, Хэку зауэшхуэм и ветеран Дол Ахьмэд. — Олимпиадэр иригъэкIуэкIыну ди къэралым и «кIэн» къикIащи, ар абы дэдвгъэIыгъ! Сыт и лъэныкъуэкIи фIыуэ феджэу, хьэл-щэн дахэ фхэлъу фекIуэкIыну сынывохъуэхъу!
Дуней псом щыцIэрыIуэ спорт зэхьэзэхуэхэм я къежьэкIэ хъуам тепсэлъыхьащ курыт еджапIэм и унафэщI Шорэн Фусэ.
— Олимп джэгухэм я ныбжьыр илъэс мини 3-м ноблагъэ, — жиIащ абы. — Ахэр нобэрей махуэм къэсащ лъэпкъхэм я зэхуаку дэлъ зэныбжьэгъугъэр зыгъэбыдэу. ФокIадэм и 29-м Алыджым щыIэ Олимп Iуащхьэм щыпагъэнащ 2014 гъэм Сочэ щекIуэкIыну зэхьэзэхуэхэм я мафIэр. Тхыдэм къриубыдэу, иджы хуэдэу абы зэи апхуэдиз гъуэгуанэ къикIунукъым. МафIэр ди къэралым и къалэрэ къуажэу 2900-м блахынущ, ар махуи 123-кIэ кърахьэкIынущ. А лъэхъэнэм къриубыдэу абы километр мини 123-рэ хъу гъуэгуанэр зэпиупщIынущ, Байкал гуэлым и щIэм ирахьэхынурэ Iуащхьэмахуэ и щыгум дахыжынущ. Ди къэралым иджыпсту и зэтеувэгъуэщ. Дэ къэдгъэлъэгъуэн хуейщ Урысей Федерацэм зэрызиужьыр.
Автомобиль зекIуэр иужьрейуэ здынэсар Май къалэращ. ИлъэситI ипэкIэ къызэIуахауэ щыта спорт комплексыщIэм ипэ ит утым щрагъэкIуэкIа пэкIум къекIуэлIащ районым щыIэ ЩIалэгъуалэ советым хэтхэр, тренерхэр, Хэку зауэшхуэм и ветеранхэр, нэгъуэщIхэри. Ар иригъэкIуэкIащ куей администрацэм жылагъуэ зэгухьэныгъэхэм ядэлэжьэнымкIэ, щIалэгъуалэ политикэмрэ спортымкIэ и къудамэм и унафэщI Урядов Евгений.
Зэхыхьэм и пэщIэдзэм «Феникс» творческэ гупым хэт ныбжьыщIэ цIыкIухэм «Сэ, уэ, ар, мор!» уэрэд нэжэгужэр ягъэзэщIащ.
— Псом хуэмыдэу фIыщIэ яхуэсщIыну сыхуейт нобэ мыбдежым къыщызэхуэса ветеранхэм! — жиIащ КъБР-м и Жылагъуэ палатэм деж щыIэ ЩIалэгъуалэ советым хэт Чабдаров Тенгиз. — Фэ къытхуэфхьа пщIэ мыухыжым и фIыщIэ хэлъщ Олимпиадэр ди къэралым щрагъэкIуэкIыну дуней псом дзыхь къызэрыдигъэзами, мамыр псэукIэр щытепщэ гъащIэ дызэриIэми!
ПэкIум и кIэухыу Хэку зауэшхуэм и фэеплъым удз гъэгъахэр тралъхьащ. Абы иужькIэ автомобиль зекIуэм Налшык къигъэзэжащ.
Тхыгъэри сурэтхэри
КЪУМАХУЭ Аслъэн ейщ.
